[{"text_idx": "#000000", "text": "e freskijenn skosat an han\u0303v"}, {"text_idx": "#000004", "text": "Lavaret eo bet din n\u2019 eus ket ken pell-se e veze degemeret ar stuzegezh pobl gant ar frammou\u0300 kefridiel pa skoaziadennent ur greizenn a ginnige sonerezh traditionnelle.\nMa ran gant stuzegezh pobl, ha n\u2019eo ket gant stuzegezh henvoazel pe hengoun, eo evit merkan\u0303 an diforc\u2019h etre populaire ha traditionnel.\nEvit gwir hon eus gant hon tradgarourion un dra a zo gwall bell diouzh an darvoud a c\u2019hoarvez e Dundee, pe eus ar pezh a zo evidon stuzegezh pobl.\nE degouezh an henvoazelourion eo bac\u2019het ar sonerezh en ul lec\u2019h kloz. Brav eo ar c\u2019hensonadegou\u0300 a ginnigont hogen e troc\u2019hont gant ar pemdez, evel ar gouel ramzel a aozont ur wech ar bloaz.\nHag e rin hengounelourion pe henvoazelourion anezho, pe hendraourion evel ma rae anezho o-unan an dud a zastume ar c\u2019hanaouennou\u0300 hag ar sorbiennou\u0300 ?"}, {"text_idx": "#000005", "text": "Pezh a ginnig an dud-se n\u2019eo ket stuzegezh pobl, eleze oberennou\u0300 savet gant, pe a-gevret gant ar bobl, n\u2019eo ket un hent d\u2019ar sevenadur evit ar bobl. Bodan\u0303 a reont tud a zo karourion furmou\u0300 sonerezhel \u2018zo eus an tremened lec\u2019hel hag o c\u2019has a reont e metou ar stuzegezh ren. Rein\u0303 a reont stummou\u0300, ur golo degemeradus, doujus hag enorus, da furmou\u0300 henvoazel, pezh a gaver en o lugan : musiques trad\u2019actuelles. Evito eo un ober nevesaat a son\u0303jont bezan\u0303 nevesaus. N\u2019eo ket krouin\u0303 a reont, nebeutoc\u2019h c\u2019hoazh rein\u0303 lec\u2019h d\u2019 an nit, hogen meran\u0303."}, {"text_idx": "#000006", "text": "Gant ar bobl a dalvez evidon o tont eus ar bobl pe graet a-gevret gant ar bobl ha n\u2019eo ket graet evit ar bobl pe gant danvez amprestet d\u2019 ar bobl, pe gant stummou\u0300 ar bobl pe gant, ledstummou\u0300 stuzegezhel ren.\nPerak ar ger pobl ? Pe ster en deus breman\u0303 ? Pobl a zeu e brezhoneg evel e galleg eus al latin emichan\u0303s, ha ster ar ger latin populus a han\u0303val bezan\u0303 lies abaoe e orin koulz lavarout.\nNeuze pa ran gant pobl e komzan eus an dud n\u2019 o deus netra er bed evel m\u2019 eman\u0303 hiziv, eleze an dud a zo er-maez diraez anezho an holl lec\u2019hiou\u0300 krouin\u0303 kempred : an armerzh, ar potilikerezh, ar skiantou\u0300, an dezevin\u0303, an arzou\u0300, hag a zo kondaonet da amparan\u0303 yoc\u2019had andespizet ar bevezerion ma koll an hiniennou\u0300 o unvez evit bezan\u0303 parz eus an unvez \u00abbevezerion\u00bb.\nDiaes eo ober gant ar ger yoc\u2019h, peogwir eo bet arveret (gant Hannah Harendt) evit stad ar boblan\u0303s dindan ar renadou\u0300 hollveliour, ha ma son\u0303jan ez arc\u2019hwel damhen\u0303vel ar c\u2019hevredigezhiou\u0300 bevezin\u0303 hag ar renadou\u0300 hollveliour, ez int diouzh un tu ur framm armerzhel ha diouzh an tu all ur framm politikel."}, {"text_idx": "#000008", "text": "Pa ran gant pobl eo peogwir e klaskan un hil istorek, ur sell politikaus, un nin\u0303van\u0303, un ode d\u2019 ar sevenadur, un ober rezidek, ha n\u2019eo ket un dibarelezh, ur plas er gevredigezh bevezin\u0303, pezh a vefe evidon asantin\u0303 d\u2019 an argerzh yoc\u2019hekaat (gwazh a se), pezh a lezfe ganin un divoz don.\nSetu pezh a glaskan ober. N\u2019 eo ket lavarout e teuan a-benn."}, {"text_idx": "#000014", "text": "E pep lec\u2019h er bed emichan\u0303s e klask tud \u2018zo mont donoc\u2019h eget-se gant ar saviad m\u2019 emaint hag ez int un tamm mat prederiet gant saviad ar bobl, gant ar buhezan\u0303, kentoc\u2019h eget gant diduamantou\u0300 giz c\u2019hoari gant ur bobl vojennek da bellat diaesteriou\u0300 ar bevan\u0303."}, {"text_idx": "#000015", "text": "E straedou\u0300 Dundee ez eus en aer fresk, frond un nevez-amzer. A belec\u2019h e c\u2019hwez an aer-se a gaver un tammig e pep lec\u2019h er bed hag a-dreuz an amzer ? Hag ez eus hiziv listri da bakan\u0303 an aer-se en o goueliou\u0300 ?"}]